作者:白居易
標題:江南喜逢蕭九徹因話長安舊遊戲贈五十韻
內容:憶昔嬉遊伴，多陪歡宴場。寓居同永樂，幽會共平康。師子尋前曲，聲兒出內坊。花深態奴宅，竹錯得憐堂。庭晚開紅藥，門閑蔭綠楊。經過悉同巷，居處盡連牆。時世高梳髻，風流澹作妝。戴花紅石竹，帔暈紫檳榔。鬢動懸蟬翼，釵垂小鳳行。拂胸輕粉絮，暖手小香囊。選勝移銀燭，邀歡舉玉觴。爐煙凝麝氣，酒色注鵝黃。急管停還奏，繁弦慢更張。雪飛回舞袖，塵起繞歌梁。舊曲翻調笑，新聲打義揚。名情推阿軌，巧語許秋娘。風暖春將暮，星迴夜未央。宴餘添粉黛，坐久換衣裳。結伴歸深院，分頭入洞房。彩帷開翡翠，羅薦拂鴛鴦。留宿爭牽袖，貪眠各佔床。綠窗籠水影，紅壁背燈光。索鏡收花鈿，邀人解袷襠。暗嬌妝靨笑，私語口脂香。怕聽鐘聲坐，羞明映縵藏。眉殘蛾翠淺，鬟解綠雲長。聚散知無定，憂歡事不常。離筵開夕宴，別騎促晨裝。去住青門外，留連滻水傍。車行遙寄語，馬駐共相望。雲雨分何處，山川共異方。野行初寂寞，店宿乍恓惶。別後嫌宵永，愁來厭歲芳。幾看花結子，頻見露為霜。歲月何超忽，音容坐渺茫。往還書斷絕，來去夢遊揚。自我辭秦地，逢君客楚鄉。常嗟異岐路，忽喜共舟航。話舊堪垂淚，思鄉數斷腸。愁雲接巫峽，淚竹近瀟湘。月落江湖闊，天高節候涼。浦深煙渺渺，沙冷月蒼蒼。紅葉江楓老，青蕪驛路荒。野風吹蟋蟀，湖水浸菰蔣。帝路何由見，心期不可忘。舊遊千裡外，往事十年強。春晝提壺飲，秋林摘橘嘗。強歌還自感，縱飲不成狂。永夜長相憶，逢君各共傷。殷勤萬裡意，並寫贈蕭郎。